衡州逢解子中别後奉寄
作者：呂本中
朝代：宋

paragraphs: 我來筠水陽，君亦發章貢。
相逢瀟湘門，及此兵未動。
卧聞羽書馳，起已行者衆。
匆匆不及款，尚辱苦語送。
慨然念平生，相從已如夢。
交游半生死，所至多罅縫。
我衰學不入，君亦老未用。
熟知一世中，有此九鼎重。
子賤則君子，閔子言必中。
師門未遽絕，斯文實天奉。
别離又幾日，坐想發孤諷。
衡州逼南嶽，湘水寒不凍。
頗傳江西擾，盜賊已放縱。
往從田蘇游，此樂不得共。